Bybelskool » ‘n Paar opmerkings oor ‘n moontlike ander lees van hfst. 24-27
‘n Paar opmerkings oor ‘n moontlike ander lees van hfst. 24-27
Written by Chris van Wyk. Posted in Job
Job-in-Despair – van “Drawings-for-the-Bible” deur Marc Chagall gepubliseer deur Verve.
‘n Hele paar geleerdes dink dat hulle Sofar se woorde kan onderskei in bv. hfst. 24:18-25 en 27:13-23, wat lyk asof dit op die oog af eintlik die teenoorgestelde sê as wat Job tot dusver gesê het. Baie dink dat dié woorde eerder nie aan Job toegeskryf behoort te word nie. Verskillende indelings word dus gegee van hoe hfst. 22-27 saamgestel moet word.
Vir my wil dit egter eerder voorkom asof Job begin weifel in die felheid van die aanslag van die vriende se argumente wat op ervaring, tradisie en intellek gebaseer is, en dat Job moontlik probeer om as’t ware hulle argumente met ‘n bietjie meer respek te hanteer, dit te toets in sy eie woorde, al het hy tot dusver baie skerp daarvan verskil.
Dit verklaar ook moontlik waarom Job hierna ‘n bydrae sal lewer oor die wysheid, waarin hy weer vasgryp aan God se soewereine greep op alles, en waarby, is hy steeds oortuig, die mens eintlik net kan inval deur God te dien en vroom te lewe: “om die kwaad te vermy, dit is insig.” (hfst. 28)
Tog het sy drie vriende se betoog ‘n geweldige effek op hom, soos ‘n mens in sy laaste reaksie aan hulle sien (hfst. 29-31) en waarin ‘n mens veral in hfst. 31 sien dat Job se argumentasie die warboel van deurmekaar gedagtes in sy kop begin illustreer.
‘n Mens sien al hoer meer iets raak van sy wanhopige, moedelose en selfs verbitterde ontnugtering met sy bitter lyding. Hy kom baie naby aan ‘n totale fatalistiese opgee van enige hoop op regverdigheid en ‘n ontmoeting met God. Sy geweldige verlies vernietig amper enige verdere vashou aan God en ‘n beëindiging van sy volharding in vroomheid voor God.
Dit verklaar ook hoekom die jong Elihu hierna tot die gesprek toetree en amper met ‘n stuk angs reageer op Job sowel as sy drie vriende se geworstel en die gevaar wat hulle loop dat hulle Godsbewussyn heeltemal sal verduister. In sy eie vier toesprake baan Elihu die weg tot ‘n ontmoeting met God wat vir Job en sy drie vriende verlossing bring (hfst. 32-37).
Die poëtiese gedeelte van die boek sluit daarna af met die hoogtepunt van die verhaal, die twee gespreksrondtes tussen God en Job waarin die ontmoeting met God klaarheid en uitkoms bring (hfst. 38-39; 40-42:6).
Ons lees die boek Job van 12 Januarie af
Inleiding op die boek Job
Die boodskap van Job
Job handel oor die vraag na regverdigheid
Job handel ook oor die vraag na vroomheid
Job deurbreek ‘n eenvoudige oorsaak-en-gevolg teologie
Job is ‘n voorbeeld van volharding en gebed
Ander verwante verhale
Indeling van die boek Job
Lees, luister, leef
Job 1 – Sal Job vroom bly, al word hy sonder rede geruïneer?
Job 2 – Job bly vroom, al word hy sonder rede geruïneer
Job 3 – Job vervloek sy geboortedag
Job 4:1-5:1 – Elifas: Gee jou vroomheid jou geen hoop nie?
Job 5:2-27 – Elifas: Dit gaan goed met die mens wat deur God tereggewys word
Job 6 – Julle beskou medelye met ‘n vriend as ‘n las
Job 7 – In my bittere beproewing soek ek vergifnis
Job 8 – Bildad: Teenspoed beteken God se afkeur en voorspoed sy goedkeuring
Job 9 – Waarom pynig die Here my sonder dat ek dit verdien?
Job 10 – Maak aan my bekend waarom U hierdie stryd teen my voer
Job 11 – Sofar: As jy jou verstand reg gebruik, sal jy jou kop sonder skaamte kan oplig
Oorsig oor die eerste gespreksrondte – Job 3-11
Job 12:1-13:19 – Bly liewer stil, ek wil met die Here praat
Job 13:20-14:22 – As ‘n mens sterf, sal hy weer lewe?
Job 15 – Elifas: Jou swaarkry en lyding bewys dat jy goddeloos is
Job 16 – Verander van Vyand in Vriend
Job 17 – Wees tog vir my ‘n borg, o God!
Job 18 – Bildad: Die onheil wag jou gretig in, omdat jy God nie erken nie
Job 19 – Ek weet dat my Losser leef, uiteindelik sal Hy op die aarde triomfeer!
Job 20 – Sofar: Terwyl jy jou nog so vol eet, laat God sy woede oor jou losbreek
Oorsig oor die tweede gespreksrondte – Job 12-20
Job 21 – Waarom bly die goddeloses aan die lewe?
Job 22 – Elifas: Jy was onregverdig en onbarmhartig, daarom gaan jy onder
Job 23 – My soeke na God is vrugteloos en maak my vreesbevange
Job 24 – Waarom reken die Almagtige nie in hierdie lewe af met onregverdiges nie?
Job 25 – Bildad: God is groter as jy!
Job 26 – Met wie se hulp het jy gepraat?
Job 27 – So lank ek lewe, sal ek niks verkeerd sê nie
‘n Oorsig oor die derde gespreksrondte – Job 21-27
Job 28 – Om die Here te dien, is wysheid; om die kwaad te vermy, is insig
Bydraes hervat weer Donderdag
Job 29 – Die beste jare van my lewe was as vertroueling van God
Job 30 – Ek roep na U om hulp, maar U antwoord my nie
Job 31 – Ek bly verbind tot vroomheid
Oorsig oor die gesprek van Elihu met Job en sy drie vriende – Job 32-37
Job 32 – Elihu: My gees dwing my om te praat
Job 33 – Elihu 1: God hoef nie rekenskap aan jou te gee nie
Job 34 – Elihu 2: God doen niks verkeerd nie!
Job 35 – Elihu 3: Jou vroomheid is onder verdenking
Job 36-37 – Elihu 4: God se grootheid nooi ons uit om Hom te dien
Job 38-39 – Wie is dit wat my bedoelinge dwarsboom?
Job 40-42:6 – Ek het oor dinge gepraat wat ek nie begryp het nie
Job 42:7-17 – Die Here verander die omstandighede van Job
Dec 18, 2018 | #
Hi Anna-marie. Die oorspronklike gelofte by Bloedrivier was bedoel as ‘n gebed van die Voortrekkers wat teen Dingaan in ‘n “straf-ekspedisie” opgetrek het weens die verbreking van sy verdrag met hulle dat hulle ‘n stuk grond van hom sou ontvang.
Dit was in reaksie op die feit dat Piet Retief en 90 mans wreedaardig vermoor is in Umgungundhlovu, Dingaan se hoofstad, sowel as nog 600 mans, vroue en kinders by die Bloukrans- en Boesmansrivier deur die Zoeloe-impis. Al die Voortrekkers in Natal se voortbestaan was dus bedreig.
Die meer as 500 mans het by Bloedrivier ‘n laer getrek in voorbereiding vir die geveg met meer as 10 000 Zoeloe soldate en het die volgende gelofte afgelê in die week voor die slag van Bloedrivier op 16 Desember 1838:
“dat hy aan den Almagtigen eene gelofte doen wilde (indien allen wel wilden),—’om zoo de Heere ons de overwinning geven mogt, een Huis tot zynes Grooten Naams gedachtenis te stichten, alwaar het Hem zal behagen’— en dat zy ook moesten afsmeken, de hulp en bystand van God, om deze gelofte zeker te kunnen volbrengen, en dat wy den dag der overwinning, in een boek zullen aantekenen, om dezelve bekend te maken, zelfs aan onze laatste nageslachten, op dat het ter Eere van God gevierd mag worden.”
Dit is die oorspronklike Nederlandse gelofte wat JG Bantjes ‘n week voor die slag van Bloedrivier in sy dagboek opgeteken het en wat in huisgodsdiens deur die manne afgelê is tot en met die slag van Bloedrivier.
Belangrik, daar is in die oorspronklike weergawe van die gelofte nie sprake van die viering van dié dag as ‘n Sabbat nie. Net ‘n voorneme om die uitkoms van die dag as gebedsverhoring te vier.
Soos ons uit die geskiedenis weet, is die gebed verhoor, en het die Voortrekkers ‘n oorwinning behaal, sonder lewensverlies aan hulle kant. 3 000 Zoeloes is egter dood. Die uitkoms was dat die Voortrekkers ‘n veilige ruimte in Natal vir hulleself bekom het. Dit het ook ruimte verskaf vir die uitbreiding van die evangelie. ‘n Kerk is later daar gebou sowel as ‘n Kweekskool in die omgewing.
Dié uitkoms van dié dag kan dus gevier word op die 16de Desember, in die eerste plek deur hierdie groep mense se nageslag, maar ook deur almal wat kan identifiseer met God wat uitkoms gee as gebedsverhoring.
Die idee dat Geloftedag as ‘n Sabbat gevier moet word, is egter problematies. Die gedagte vind sy oorsprong in die joernaal van Sarel Cilliers wat eers 30 jaar na die slag van Bloedrivier die gelofte opgeteken het. Hy het daarin bygevoeg dat die dag as ‘n Sabbat gevier moet word.
Hierdie idee het egter nie regtig posgevat tot in die volgende eeu nie, toe die dag in 1952 deur die Suid-Afrikaanse regering as ‘n Sabbat verklaar is waarmee Geloftedag ‘n Christelik-nasionale betekenis gekry het.
Geloftedag het verder met die nuwe bedeling van 1994 in ons land verander in Versoeningsdag waarin die idee van die versoening tussen mense in ons land die voorrang kry, waarmee die verband met Geloftedag verminder is.
Gelowiges is dus steeds welkom om die gelofte en sy uitkoms te vier, hetsy as nasate van die oorspronklike Voortrekkers óf as mense wat kan identifiseer met die God van die gelofte wat uitkoms as gebedsverhoring gee.
Jy kan na ‘n breër verduideliking luister by die praatjie van Ds Marnix Boersema, predikant in die Gereformeerde Kerk Graaff-Reinet.
Dec 15, 2018 | #
Wat van Gelofte dag? Moet ons dit vier?
Dec 12, 2018 | #
Hi Riaan. Wonderlik om te hoor. Die genade van die Here ken geen grense nie. Selfs op 52!
Jeremia 10:1-16 (ek vermoed dit is hfst 10 waarna jy verwys) gaan egter nie oor Kersbome nie.
Daar is wel sommige mense wat verkeerdelik probeer om ‘n Bybelse argument teen Kersfees, veral teen die idee van ‘n Kersboom, te voer met die gedagte dat die Bybel ons verbied om bome in ons huise te bring en te versier. Die gedeelte wat dikwels aangehaal word, is Jeremia 10:1-16.
Maar hierdie gedeelte in Jeremia verwys na die afsny van bome, die afkap van die hout om ‘n afgod te maak, en dan die afgod met silwer en goud te versier om te aanbid. (sien ook Jesaja 44: 9-18). Dit het dus niks te make met Kersbome nie. Jeremia leef darem ook baie jare vóór Kersfees.
Die gedeelte in Jeremia kan nie só uit sy konteks geneem word as ‘n argument teen Kersbome nie. Dit gaan vir Jeremia oor afgode waarteen tereg gewaarsku moet word. Maar Kersbome is nie afgode en word nêrens aanbid nie.
Dec 10, 2018 | #
Ek is ‘n onlangs wedergeborene (op ouderdom 52!) en worstel maar nog met van die interpretasies van die Woord wat uit soveel oorde bestaan. Ek het onlangs gehoor dat die kersboom (soos wat ons dit vandag aanvaar met al sy gepaardgaande versieringe), in terme van Jer. 7 verse 3 en 4, aan die beskrywing soos in die twee verse genoem, voldoen. Jou kommentaar hieroor sal waardeer word.
Hi Hugo. Jy is reg. Daar was nie ‘n bydrae vir vandag nie. Ek hervat weer die vraag en antwoord bydraes 14 Januarie met die fokus op Waarom hou God almal aan die wet as niemand dit volmaak kan onderhou nie? Geseënde vakansietyd!
Hugo Van Dyk
Môre…ek het geen mail ontvang 10/12/2018
Nov 27, 2018 | #
Hi Yvonne. Dit bly my voorreg en plesier.
Ds Chris baie dankie vir die besondere wyse waarop u die eerste hoofstuk van Jona vir ons oopmaak…ek waardeer al hierdie harde werk en tyd……God seen u.
Nov 26, 2018 | #
Hi Hester. Ek fokus veral op die Bybelse visie op wat vir God aanvaarbaar is in die Woord en wat nie. Enigiets wat daarmee in stryd is, kan ‘n mens dan vermy. Om heidense gebruike uit te wys, het waarde, maar kan ‘n mens se fokus wegneem van die Here self en sy Woord. Die Kanadese polisie wat vervalste note moet uitsnuffel, word in hulle opleiding net aan die egte Kanadese note blootgestel. Hulle tel dit, hanteer dit, en leer hoe dit voel, selfs in die donker. Só leer hulle die egte artikel só goed ken, dat hulle die valse artikel onmiddellik kan uitken. Dit is in die breë hoe ons ook moet werk. Die Heilige Gees werk daarby in ons hart om oor dié dinge wat nie helder uitgespel is in die Woord nie, binne die breë riglyne van die Woord, te kan onderskei. Hy lei ons tot ware bekering en heiligmaking.
Baie dankie vir n baie insiggewende uitleg.
Ek is opsoek na n uitleg van wat heidense gebruike is en wat nie.
Dis vir my n hartseer saak dat omdat dit nie pertinent genoem word nie ‘christene’ dan wil beweer dat Vader nie meer n probleem het daarmee (bv. rook nie net maroana nie, speel van aanlyn ‘games’, musiek wat mens nie opbou nie, en vele meer.) en daarom kan hul nou onder bekering Vader se genade minag.
Kan iemand my dalk van hulp wees.
Ons liggaam is en bly n tempel en Vader eis n heilige lewe. Ook dat bogenoemde afgelê moet word na bekering. Ook dat bekering daaglikse gebeur soos die opneem van Jesus se kruis.
Hoekom word dit nie meer aangespreek nie, is vir my ook n groot hartseer…
Ek wil nie oordeel nie, maar is bekommerd oor Vader se kinders nie omgee om uit te vind wat heidense gebruike is waarvan ons moet afstand doen om heilig voor Vader te kan lewe, en omdat Vader se genade so vertrap word, is ons nie daar om mekaar reg te help nie… is dit nie juis wat liefde beteken nie.
Ek vertrou dat u my van hulp kan wees sodat ons mekaar na ware bekering en heiligmaking sal kan lei.
Baie geseende dag
My passie in die lewe is om God bo alles te dien en gelowiges in geloofsvorming te begelei.